প্রচলিত ক্ষুদ্রঋণ গ্রামীন অর্থনীতিকে নানা সমস্যায় জর্জরিত অবস্থা থেকে উত্তেরন ঘটাতে ব্যর্থ হয়েছে। অর্থনীতির দীর্ঘ দিনের ক্ষত গুলো সারাতে গৃহিত সংস্কার কর্মসূচীর ফলে ক্ষত উন্মুক্ত হয়ে অর্থনীতির রক্ত ক্ষরন আরো বাড়িয়ে দিয়েছে। সুদ যুক্ত এই ঋণ ব্যবস্থা মানুষের মধ্যে নির্মমতা, সংকীর্নতা, স্বার্থপরতা, কৃপনতা, নৃশংসতা ও নিষ্ঠুরতার জন্ম দেয়। মানুষকে কর্মবিমুখ করে। পরস্পরের প্রতি উদার হবার পরিবর্তে অত্যাচারী হতে শিক্ষা দেয়। হিতাহিত জ্ঞানকে হ্রাস করে। মানুষকে দুশ্চিন্তার মধ্যে ফেলে রেখে তার কর্মক্ষমতা হ্রাস করে । সুদভিত্তিক ক্ষুদ্রঋণ ব্যবসায়ীদের কোন বিপদগ্রস্ত ব্যক্তির প্রতি দয়ার্দ্র হবার পরিবর্তে বিপদ ও অসহায়ত্ত্বের সুযোগে অধিক সুদ উপার্জনের চেষ্টায় মত্ত থাকে। অধিক অর্থ পাবার লালসা সীমাহীনভাবে বেড়ে যাওয়ায় দানশীলতার মহানুভবতা উদারতা সহানুভূতি ও হ্নদ্যতাকে হ্রাস করে দেয়। এটি পরস্পরের মধ্যে হানাহানি মারামারি হিংসা বিদ্বেষ ছড়াচ্ছে। ফলে ঋণগ্রহীতাদের স্বার্থে অনেকে নির্মম এবং অমানবিক আচরন করছে। সাধারন মানুষকে ক্রমান্বয়ে নি:স্ব ও সর্বহারা শ্রেনীতে পরিনত করছে। ক্ষুদ্রঋণের সুদের মধ্যে তিনটি নীতি কার্যকর। ১.এক পক্ষের স্বত:স্ফুত সম্মতি এবং অপর পক্ষের বাধ্যবাধকতা ও আহাজারী। ২.পারস্পরিক সাহায্য সহযোগীতার অনুপস্থিতি। এমনকি ব্যবসায়িক উন্নতির জন্য অপরের দুরবস্থার প্রচেষ্টা। ৩.এক পক্ষের মুনাফা নির্ভর করছে আর এক পক্ষের ক্ষতির উপর।